ค็อกเทล เอเวอร์ ไลฟ์

ไทยประกันชีวิต พรีเซนท์ส ค็อกเทล เอเวอร์ ไลฟ์  เป็นคอนเสิร์ตครั้งที่ 5 และคอนเสิร์ตใหญ่เต็มรูปแบบครั้งสุดท้ายของวงค็อกเทล โดยจัดการแสดงที่สนามราชมังคลากีฬาสถาน กรุงเทพมหานคร เบื้องต้นมีกำหนดจัดการแสดงในวันที่ 30 มีนาคม พ.ศ. 2568 จำนวน 1 รอบ ก่อนจะเพิ่มรอบการแสดงอีก 1 รอบ ในวันที่ 31 มีนาคม พ.ศ. 2568 โดยบัตรเข้าชมการแสดงถูกจำหน่ายทั้งหมดครบทุกที่นั่งทั้ง 2 รอบการแสดง
เบื้องหลัง.
เมื่อปี พ.ศ. 2565 วงค็อกเทลได้เริ่มต้นแผนการยุบวง โดยแผนแรกที่สมาชิกวงพูดคุยกันคือ การจัดคอนเสิร์ตทั้งหมด 4 รูปแบบ ประกอบด้วย คอนเสิร์ตพิเศษ (ค็อกเทล คลาสสิกส์ อะ ซิมโฟนี ออร์เคสตรา), คอนเสิร์ตพบปะทักทาย (ค็อกเทล ข้อสอบ), คอนเสิร์ตใหญ่ (ค็อกเทล เอเวอร์ ไลฟ์) และคอนเสิร์ตทัวร์ (ค็อกเทล 77 เอเวอร์ ทัวร์) ซึ่งทั้งหมดจะต้องแตกต่างจากสิ่งที่วงเคยทำ และเรียงลำดับอย่างชัดเจน โดยคอนเสิร์ต 2 ครั้งแรก รวมถึงอัลบั้ม 3 ชุด จะเป็นการเตรียมความพร้อมสำหรับคอนเสิร์ตใหญ่และคอนเสิร์ตทัวร์ โดยภายหลังเรียงลำดับได้เป็น อัลบั้มเฟตแอลฟา, อัลบั้มเฟตโอเมกา, คอนเสิร์ตค็อกเทล คลาสสิกส์, คอนเสิร์ตค็อกเทล ข้อสอบ และอัลบั้มยัวส์เอเวอร์
ต่อมาเมื่อวันที่ 29 มกราคม พ.ศ. 2567 โอม - ปัณฑพล ประสารราชกิจ นักร้องนำและหัวหน้าวงค็อกเทล ได้ออกแถลงการณ์ระบุว่า วงค็อกเทลจะยุบวงในปี พ.ศ. 2568 และโอมจะยุติบทบาทการเป็นนักร้องในคราวเดียวกัน ทั้งนี้ วงได้ประกาศเส้นเวลากิจกรรมเบื้องต้นว่าในช่วงปี พ.ศ. 2568 จะจัดคอนเสิร์ตใหญ่ครั้งสุดท้ายและจัดคอนเสิร์ตทัวร์อำลาแฟนเพลงทั่วประเทศก่อนยุบวง
ต่อมาเมื่อวันที่ 9 กุมภาพันธ์ พ.ศ. 2567 วงค็อกเทลได้ประกาศรายละเอียดเส้นเวลากิจกรรมทั้งหมดใน 2 ปีสุดท้าย โดยคอนเสิร์ตใหญ่ใช้ชื่อว่า เอเวอร์ ไลฟ์  วางกำหนดจัดการแสดงในช่วงเดือนกุมภาพันธ์ พ.ศ. 2568 แต่ยังมิได้ระบุสถานที่ โดยระบุเพียงคำใบ้ว่า "XXXXXXXXXXX STADIUM" ต่อมาในนิทรรศการ COCKTAIL, YOURS EVER, LIFETIME EXHIBITION ซึ่งเป็นงานเปิดอัลบั้มยัวส์เอเวอร์ อัลบั้มชุดสุดท้ายของวง ที่จัดการแสดงเมื่อวันที่ 1–21 กันยายน พ.ศ. 2567 ได้ระบุกำหนดจัดการแสดงคอนเสิร์ตเอเวอร์ ไลฟ์ ซึ่งขยับไปเล็กน้อยเป็นช่วงเดือนมีนาคม พ.ศ. 2568
ต่อมาเมื่อวันที่ 28 ตุลาคม พ.ศ. 2567 วงค็อกเทลได้ประกาศชื่อคอนเสิร์ตใหญ่ครั้งสุดท้ายอย่างเป็นทางการว่า ค็อกเทล เอเวอร์ ไลฟ์  ซึ่งคำว่า "Ever Live" ย่อมาจาก "For Ever Live" ที่แยกออกได้ว่า "For Ever" แปลว่า "ตลอดไป" และ "Live" แปลว่า "การแสดงสด" และ "Ever Live" ยังมีความหมายอีกอย่างหนึ่งว่า "เคยมีชีวิต" ซึ่งมีนัยยะว่าวงค็อกเทลเคยมีชีวิตอยู่ในช่วงเวลาหนึ่ง และจะเป็นช่วงที่ดีที่สุดในความทรงจำตลอดชีวิตที่เหลือของสมาชิกวงทุกคน พร้อมทั้งวางกำหนดการจัดการแสดง โดยจัดที่สนามราชมังคลากีฬาสถาน (Rajamangala Stadium) ในวันอาทิตย์ที่ 30 มีนาคม พ.ศ. 2568 จำนวน 1 รอบ
การจำหน่ายบัตร.
บัตรเข้าชมการแสดงคอนเสิร์ตค็อกเทล เอเวอร์ ไลฟ์ วางจำหน่ายผ่านแพลตฟอร์ม เดอะ คอนเสิร์ต (The Concert) ทั้งในเว็บไซต์และโปรแกรมประยุกต์สำหรับอุปกรณ์เคลื่อนที่ โดยเปิดจำหน่ายบัตรในวันเสาร์ที่ 18 มกราคม พ.ศ. 2568 เวลา 10:00 น. พร้อมระบุรายละเอียดและข้อจำกัดของที่นั่งโดยรวมอย่างชัดเจน เช่น อาจมีเสาบังในที่นั่งบางโซน เพื่อประกอบการตัดสินใจในการซื้อบัตร
หลังจากเปิดจำหน่ายบัตรในวันดังกล่าวเพียงไม่กี่ชั่วโมง บัตรเข้าชมการแสดงก็ถูกจำหน่ายทั้งหมดครบทุกที่นั่ง วงค็อกเทลจึงประชุมอย่างเร่งด่วน ก่อนประกาศเปิดรอบการแสดงเพิ่มอีก 1 รอบ ในวันจันทร์ที่ 31 มีนาคม พ.ศ. 2568 โดยเปิดจำหน่ายบัตรในวันเดียวกับที่จำหน่ายบัตรรอบแรก เวลา 15:00 น. โดยโอมชี้แจงถึงสาเหตุที่วงเลือกเพิ่มรอบในวันจันทร์ซึ่งเป็นวันทำงานว่า เนื่องจากไม่สามารถเพิ่มรอบในวันเสาร์ (29 มีนาคม พ.ศ. 2568) ได้ จากข้อจำกัดเรื่องการใช้สนามเพื่อแข่งขันฟุตบอลของฟุตบอลทีมชาติไทย (ดูรายละเอียดที่ การเลือกสถานที่)
ถึงแม้การแสดงรอบที่ 2 นี้จะจัดขึ้นในวันจันทร์ แต่บัตรเข้าชมการแสดงรอบนี้ก็ถูกจำหน่ายทั้งหมดครบทุกที่นั่งตั้งแต่วันที่เปิดจำหน่ายเช่นเดียวกัน จึงมีเสียงเรียกร้องจากแฟนเพลงบางส่วนให้วงเพิ่มรอบการแสดงรอบที่ 3 ด้วย อย่างไรก็ตาม วงค็อกเทลชี้แจงในเวลาต่อมาว่าไม่สามารถเพิ่มรอบการแสดงได้อีก เนื่องจากข้อจำกัดในเชิงวิศวกรรม เพราะมีผู้เช่ารายอื่นเช่าสนามราชมังคลากีฬาสถานเพื่อเตรียมจัดงานถัดไปแล้ว (คือเทศกาลดนตรีเอสทูโอ) วงจึงแนะนำให้แฟนเพลงที่ไม่สามารถจองบัตรคอนเสิร์ตนี้ได้ทัน เปลี่ยนไปจองบัตรเข้าชมคอนเสิร์ตทัวร์ครั้งสุดท้ายที่วงจะไปจัดการแสดงในทุกจังหวัดของประเทศไทยทั้ง 77 จังหวัด (ค็อกเทล 77 เอเวอร์ ทัวร์) แทน
งานสร้าง.
คอนเสิร์ตค็อกเทล เอเวอร์ ไลฟ์ เป็นงานสุดท้ายของวงค็อกเทลที่บริษัท จีเอ็มเอ็ม มิวสิค จำกัด (มหาชน) เจ้าของค่ายเพลงยีนแล็บ ซึ่งเป็นต้นสังกัดของวงค็อกเทล เป็นผู้ดำเนินการโดยตรง ผ่านแผนกจีเอ็มเอ็ม โชว์ ซึ่งมอบหมายให้ทีมเกย์เรย์ (Gayray) สร้างสรรค์คอนเสิร์ตทุกขั้นตอน และมีบริษัท ไทยประกันชีวิต จำกัด (มหาชน) เป็นผู้สนับสนุนหลักด้วยการพาดหัวว่า "ไทยประกันชีวิต presents"
ทั้งนี้ วงค็อกเทลต้องการจัดการแสดงคอนเสิร์ตใหญ่ครั้งสุดท้ายในสนามกีฬากลางแจ้ง เพราะมีขนาดใหญ่กว่าสถานที่ที่วงเคยจัดการแสดงคอนเสิร์ตใหญ่ทั้ง 2 ครั้งก่อนหน้านี้ (ค็อกเทล เดอะ ฮาร์ตเลส ไลฟ์ ที่เมืองไทย จีเอ็มเอ็มไลฟ์เฮาส์ ความจุ 3,500 คน และค็อกเทล ไลฟ์ เล่นด้วยหัวใจเสมอมา ที่อิมแพ็ค อารีน่า เมืองทองธานี ความจุ 12,000 คน) และเป็นรูปแบบสถานที่ที่วงไม่เคยจัดการแสดงมาก่อน ดังนั้น เมื่อทีมเกย์เรย์นำโจทย์เกี่ยวกับสถานที่จากวงค็อกเทลข้างต้นมาพร้อมคาดการณ์จำนวนแฟนเพลงของวงประกอบแล้ว จึงต้องเลือกสถานที่จัดการแสดงคอนเสิร์ตใหญ่ในครั้งนี้เป็นสนามราชมังคลากีฬาสถาน ซึ่งเป็นสถานที่ที่ใหญ่ที่สุดในประเทศไทยที่สามารถจัดการแสดงสดได้เท่านั้น
ศิลปกรรม.
รูปแบบศิลปกรรมในคอนเสิร์ตค็อกเทล เอเวอร์ ไลฟ์ มีแนวคิดหลักมาจากวรรณกรรมยออดนิยม ชื่อ นรกของดันเต (Dante's Inferno) ของดันเต อาลีกีเอรี กวีชาวอิตาลี ซึ่งวงค็อกเทลต้องการให้ฝ่ายศิลปกรรมนำวรรณกรรมดังกล่าวมามาต่อยอด แต่งเติม และผสมผสานกับศิลปะของวง โดยมีเนื้อหาเกี่ยวกับการเดินทางผ่านนรก 9 ชั้นของดันเต (ซึ่งหมายถึงแฟนเพลงของวงค็อกเทล) ที่จะลงโทษตามบาปชนิดต่าง ๆ เช่น ราคะ ตะกละ โลภะ โทสะ ทรยศ เป็นต้น และการเดินทางสู่สวรรค์ ผ่านการนำทางของเวอร์จิล (ซึ่งหมายถึงวงค็อกเทล) ที่เป็นตัวแทนของเหตุผล และมีซาตานที่ถูกขังอยู่ในน้ำแข็งชั้นที่ลึกที่สุดของนรก โดยวรรณกรรมนี้สะท้อนแนวคิดเรื่องบาป การลงโทษ และศีลธรรมของมนุษย์ เช่นเดียวกับคอนเสิร์ตที่มีเนื้อหาโดยรวมสะท้อนถึงการที่วงค็อกเทลบันทึกและก้าวผ่านความรู้สึกต่าง ๆ ร่วมกับแฟนเพลงผ่านบทเพลงที่บรรเลงไว้ตลอดช่วงเวลาที่ผ่านมา
ปัญหา.
การเลือกสถานที่.
การกำหนดวันและสถานที่จัดคอนเสิร์ตค็อกเทล เอเวอร์ ไลฟ์ ส่งผลให้มีแฟนคลับฟุตบอลทีมชาติไทยบางส่วนแสดงความกังวล เนื่องจากทีมชาติไทยมีโปรแกรมการแข่งขันเอเชียนคัพ 2027 รอบคัดเลือก – รอบที่ 3 ในกลุ่ม D นัดแรก กับทีมชาติศรีลังกา ในวันอังคารที่ 25 มีนาคม พ.ศ. 2568 และสมาคมกีฬาฟุตบอลแห่งประเทศไทย ในพระบรมราชูปถัมภ์ ได้ขอใช้สนามราชมังคลากีฬาสถานจากการกีฬาแห่งประเทศไทย (กกท.) เพื่อให้ทีมชาติไทยใช้เป็นสนามเหย้าในจัดการแข่งขันข้างต้นในช่วงวันที่ 17–25 มีนาคม พ.ศ. 2568 เรียบร้อยแล้ว
อย่างไรก็ตาม ยุธยา จีนหีต ผู้อำนวยการฝ่ายธุรกิจกีฬา กกท. ในฐานะผู้ดูแลสนามราชมังคลากีฬาสถาน ได้ชี้แจงว่า คอนเสิร์ตจะจัดขึ้นหลังจบการแข่งขัน ดังนั้นไม่มีปัญหา แต่ผู้จัดต้องเตรียมงานเองในช่วงเวลาที่เหลือ ต่อมาวงค็อกเทลชี้แจงว่า วงและผู้จัดรับทราบกำหนดการข้างต้นจาก กกท. แล้ว และเห็นด้วยอย่างยิ่งในการให้ความสำคัญกับสนามนี้สำหรับกีฬามากกว่าคอนเสิร์ต จึงปรึกษากับทีมวิศวกรและฝ่ายระบบ โดยทั้งสองฝ่ายให้ความเห็นตรงกันว่าสามารถเลือกแบบเวทีที่ติดตั้งได้สะดวกในเวลาที่จำกัดได้ จึงตกลงเลือกสนามนี้จัดคอนเสิร์ตในที่สุด โดยมีเงื่อนไขว่าจะสามารถเข้าติดตั้งเวทีและระบบได้หลังจบการแข่งขันเท่านั้น ดังนั้น ทีมวิศวกรและระบบจะเริ่มเข้าติดตั้งในช่วงก่อนเที่ยงคืนเข้าสู่วันที่ 26 มีนาคม แต่ก่อนหน้านั้นจะเข้าค้ำยันใต้สนามไว้ล่วงหน้า ซึ่งจะไม่ส่งผลกระทบต่อการแข่งขันแต่อย่างใด
จากข้อจำกัดดังกล่าว ทำให้การติดตั้งเวทีคอนเสิร์ตมีเวลาเพียง 72 ชั่วโมง ทีมวิศวกรจึงติดตั้งเวทีคอนเสิร์ตในรูปแบบสำเร็จรูป โดยตั้งจอแสดงผลแบบไดโอดเปล่งแสงขนาดความยาว 100 เมตร ความสูงเกือบ 30 เมตร และเน้นการแสดงภาพคอมพิวเตอร์กราฟิกส์สามมิติเป็นหลักทดแทนการใช้ฉากจริง
การตรวจสอบความปลอดภัยหลังแผ่นดินไหว.
นอกจากนี้ เมื่อวันที่ 28 มีนาคม ก่อนการแสดงคอนเสิร์ตค็อกเทล เอเวอร์ ไลฟ์ ในรอบแรกเพียง 2 วัน ยังเกิดเหตุแผ่นดินไหวในประเทศพม่า ซึ่งสร้างความเสียหายและส่งผลกระทบถึงประเทศไทยด้วย ก้องศักด ยอดมณี ผู้ว่าการ กกท. จึงสั่งการให้ตรวจสอบอาคารทั้งหมดภายใน กกท. ซึ่งรวมถึงศูนย์กีฬาหัวหมาก และสนามราชมังคลากีฬาสถานที่ใช้จัดแสดงคอนเสิร์ตด้วย ส่งผลให้มีแฟนเพลงของวงค็อกเทลและผู้ที่ซื้อบัตรเข้าชมแล้วแสดงความกังวลเช่นเดียวกัน ต่อมาวงได้ชี้แจงว่า วงจะให้ความสำคัญต่อสวัสดิภาพและความปลอดภัยของผู้ชมทุกคนเป็นอันดับแรก จึงประชุมอย่างเร่งด่วนอีกครั้งกับทีมงาน ผู้จัด และผู้เกี่ยวข้องทั้งหมด โดยทุกฝ่ายเห็นตรงกันว่าความปลอดภัยสำคัญที่สุด จึงให้พิจารณาการเลื่อนการจัดการแสดงเป็นตัวเลือกสำรองด้วย
ดังนั้น ในช่วงบ่ายของวันเดียวกัน วงค็อกเทลและผู้จัดจึงสั่งระงับการติดตั้งเวทีและหยุดการฝึกซ้อมคอนเสิร์ตทั้งหมดชั่วคราว พร้อมติดต่อทีมวิศวกรให้เข้ามาตรวจสอบโครงสร้างทั้งเวทีและตัวสนาม ซึ่งจากการตรวจสอบพบว่า โครงสร้างเวทีทั้งหมดไม่มีความเสียหาย และตัวสนามในเบื้องต้นไม่พบความผิดปกติ แต่เพื่อความปลอดภัย วงและผู้จัดจึงติดต่อทีมวิศวกรที่ได้รับการขึ้นทะเบียนรับรอง รวมถึงมีประสบการณ์และความเชี่ยวชาญในการตรวจสอบอาคารขนาดใหญ่มากกว่า 1 ทีมให้เข้ามาตรวจสอบความเสียหายของตัวสนามด้วยการสอบยันความถูกต้อง (Cross-Checking) โดยแบ่งเป็น 2 ทีม เข้าตรวจสอบทั้งหมด 2 รอบ และแบ่งทีมงานไว้รองรับมาตรการอื่น ๆ
ในที่สุด วันรุ่งขึ้น (29 มีนาคม) วงค็อกเทลได้ประกาศว่า จากการตรวจสอบของทีมวิศวกรทั้ง 3 ทีม ได้ผลสรุปว่า ตัวสนามปลอดภัยเพียงพอต่อการรองรับผู้ชมคอนเสิร์ตอย่างเต็มความจุ จึงอนุญาตให้ทั้งทีมงานของวงและผู้จัดเข้าปฏิบัติหน้าที่ในสนามได้ตามปกติ ดังนั้น วงจะจัดคอนเสิร์ตใหญ่ตามกำหนดเดิมในวันที่ 30 และ 31 มีนาคม แต่ในขณะเดียวกัน วงและทีมงานยังประเมินต่อถึงความสะดวกสบายและความรู้สึกทางจิตใจของผู้ชมในหลายปัจจัย และปรึกษากับหน่วยงานที่เกี่ยวข้อง จึงเปิดให้ผู้ชมบางส่วนที่ยังไม่สบายใจและไม่ต้องการเข้าชมคอนเสิร์ตเพื่อความปลอดภัย สามารถขอคืนบัตรได้ในราคาเต็มจำนวนในวันที่ 29 และ 30 มีนาคม โดยบัตรที่มีผู้ขอคืนจะนำกลับมาวางจำหน่ายในแพลตฟอร์ม เดอะ คอนเสิร์ต อีกครั้ง
ข้อวิจารณ์.
นอกจาก 2 ปัญหาข้างต้นแล้ว แฟนเพลงของวงค็อกเทลบางส่วนยังวิจารณ์คู่รักบางคู่ที่ตั้งใจมาชมคอนเสิร์ตค็อกเทล เอเวอร์ ไลฟ์ เพื่อวางแผนขอแต่งงานกันภายในคอนเสิร์ตในขณะที่วงกำลังแสดงในเพลง "คู่ชีวิต" โดยเฉพาะ ว่าเป็นการกระทำที่ไม่เหมาะสมและผิดมารยาทต่อสังคมส่วนรวม เนื่องจากผู้ชมต้องการจดจำการแสดงของวงค็อกเทลให้มากที่สุดเพราะเป็นคอนเสิร์ตใหญ่ครั้งสุดท้ายของวง โดยมีแฟนเพลงบางส่วนทำภาพเป็นเครื่องหมายสื่อว่า "ห้ามขอแต่งงาน" วางบนภาพผังของคอนเสิร์ต รวมถึงแนะนำคู่รักที่มาชมคอนเสิร์ตและต้องการขอแต่งงานว่าให้สวมแหวนและกระซิบเงียบ ๆ เพื่อให้ไม่รบกวนผู้ชมคนอื่น ๆ แต่ก็มีแฟนเพลงอีกบางส่วนที่ยกตัวอย่างนักร้องบางคนที่ใช้คอนเสิร์ตเพื่อขอแต่งงานกับคู่รักของตนเช่นเดียวกัน อย่างไรก็ตาม โอมได้แสดงความคิดเห็นว่า ในกรณีของผู้ชมคอนเสิร์ต "การขอแต่งงานนั้นรบกวนความผาสุกและเสรีภาพของผู้อื่น" ซึ่งเป็นสิ่งที่ไม่เหมาะสมอยู่แล้ว
ของที่ระลึก.
ในวันแสดงคอนเสิร์ตค็อกเทล เอเวอร์ ไลฟ์ ทั้ง 2 วัน วงค็อกเทลยังจำหน่ายสินค้าที่ระลึกให้แฟนเพลงร่วมเก็บสะสม ในชื่อ "COCKTAIL EVER LIVE Collection" ที่ออกแบบร่วมกับแบรนด์สินค้ารายอื่น ๆ เช่น
เรื่องย่อคอนเสิร์ต.
คอนเสิร์ตค็อกเทล เอเวอร์ ไลฟ์ ใช้เวลาแสดงประมาณ 4 ชั่วโมง โดยมีนักดนตรีวงออร์เคสตรา 28Orchestra จำนวน 80 คน ร่วมบรรเลง และคายกคณะจาก The CallUs อีก 100 คน ร่วมร้องประสานเสียง รวมทั้งหมด 180 คน ควบคุมวงโดย ทฤษฎี ณ พัทลุง และหากรวมสมาชิกวงค็อกเทลด้วย จะมีทั้งหมด 186 คน
การแสดงเริ่มต้นด้วยเพลง "ไม่มีมิตรแท้หรือศัตรูถาวร" ประกอบการแสดงดอกไม้ไฟ 1 ชุด ตามด้วยเพลง "สาวเซี่ยงไฮ้", "ฉันร้องไห้เป็นหมื่นครั้งเพื่อมาเจอเธอ", "งานเต้นรำในคืนพระจันทร์เต็มดวง", "ช่างมัน", "เธอทำให้ฉันเสียใจ" และ "ดีซะกว่า" จากนั้นมีแขกรับเชิญคนแรก คือ โบกี้ไลอ้อน - ณิชชาฎา วีระสุทธิมาศ ที่ได้แรงบันดาลใจในการเป็นนักร้องส่วนหนึ่งจากวงค็อกเทล มาร่วมร้องเพลง "ดึงดัน" และ "วาดไว้" ตามด้วยเพลง "น้ำหอม" จากนั้นวงออกมาแสดงที่ขอบวงกลมของเวทีกลางที่ปรับยกและหมุนได้รอบ ในเพลง "สิ้นฤดู", "ระบำกลางไฟ" และ "ทำดีไม่เคยจำ" ผสมผสานกับภาพคอมพิวเตอร์กราฟิกส์สามมิติบนจอที่เปลี่ยนแปลงตามอารมณ์ของแต่ละเพลง และการแสดงผลพิเศษอื่น ๆ เช่น ดอกไม้ไฟ และเปลวไฟประกอบ จากนั้นมีแขกรับเชิญอีก 3 คน คือ อาทิวราห์ คงมาลัย (ตูน บอดี้สแลม), พัฒน์ชัย ภักดีสู่สุข (ปั๊บ โปเตโต้) และ เดชา โคนาโล (เจ๋ง บิ๊กแอส) มาร่วมร้องเพลง "ความคาดหวัง" และตูนยังกลับขึ้นมาร้องเพลง "กาลเวลาพิสูจน์คน" ร่วมกับวง ตามด้วยเพลง "ลั่นทม", "เรา", "ไม่เป็นรอง" และ "คู่ชีวิต"
ช่วงต่อมา วงค็อกเทลเชิญบุคคลที่อยู่เบื้องหลังความสำเร็จของวงมาร่วมร้องเพลงด้านบี เช่น "วัย" ร่วมกับ โน่ - ดนัย ธงสินธุศักดิ์ โปรดิวเซอร์ และสมาชิกวงเอเชียเซเว่น 2 คน คือ ต้น - ต้นตระกูล แก้วหย่อง และ โยเย - นริศรา ศักดิ์ปัญจโชติ, "ความเยาว์" ร่วมกับ ธิติวัฒน์ รองทอง (แม็ก เดอะ ดาร์คเคสท์ โรแมนซ์), "อาจเพราะ" ร่วมกับ อายุ จารุบูรณะ อดีตมือกลอง และ "ดนตรีกาล" จากนั้นมีแขกรับเชิญอีก 2 คน คือ ณัฐวุฒิ ศรีหมอก (กอล์ฟ ฟักกลิ้งฮีโร่) และ สุวีระ บุญรอด (คิว ฟลัวร์) มาร่วมร้องเพลง "หัวใจเหล็ก", "ยัวส์เอเวอร์" และ "รักจริง(ให้ดิ้นตาย)" จากนั้นปั๊บกลับขึ้นมาร้องเพลง "นี่แหละความเสียใจ" ร่วมกับวง และในรอบที่ 2 ยังมีเพลงเพิ่มจากรอบที่ 1 เช่น "ขอบคุณที่รักกัน", "เศษซากความฝัน" และ "ไม่ให้เธอไป" ซึ่ง 2 เพลงหลังวงนำมาแสดงเป็นพิเศษขณะรอทีมงานแก้ไขระบบไฟที่ขัดข้อง ตามด้วยเพลง "ซ้ำซ้อน" และ "ชั่วชีวิต" และเจ๋งกลับขึ้นมาร้องเพลง "เล่นของสูง" ร่วมกับวง จากนั้นวงให้ผู้ชมเปิดไฟแฟลชและร่วมกันร้องเพลง "เธอ" 
ช่วงสุดท้าย วงค็อกเทลเน้นเพลงจังหวะเร็ว โดยมีดีเจ 22บุลเล็ตส์ มาร่วม เปิดด้วยการรีมิกซ์ดรัมแอนด์เบสเพลง "พันธนาการ" เข้าสู่การแสดงโดรนแปรอักษรจำนวน 500 ลำ ประมาณ 10 รูปแบบ ผสมผสานกับการแสดงดอกไม้ไฟในเพลง "แรงเสียดทาน" ตามด้วยเพลง "ตราบธุลีดิน" ของปู่จ๋าน ลองไมค์ ที่โอมเคยใช้ร้องขณะใส่ "หน้ากากหอยนางรม" เข้าแข่งขันในรายการ The Mask Singer หน้ากากนักร้อง (ฤดูกาลที่ 2) จนได้รับความนิยม จึงนำมาให้วงแสดงด้วย ต่อด้วยเพลง "น้ำตาสุดท้าย" และปิดด้วยเพลง "คุกเข่า" ประกอบการแสดงดอกไม้ไฟปิดท้ายอีก 1 ชุด จากนั้นขึ้นเครดิตปิดท้ายประกอบเพลง "พบพาน" ก่อนที่วงจะออกมาแสดงในเพลง "ปรารถนาสิ่งใดฤๅ" ที่มีเนื้อหาให้ผู้ชมคิดถึงเส้นทางที่ตนจะเลือกเดินทางต่อไป เป็นเพลงสุดท้ายเพื่อสรุปคอนเสิร์ต ก่อนที่วงค็อกเทลจะทัวร์คอนเสิร์ตอำลาแฟนเพลงใน ค็อกเทล 77 เอเวอร์ ทัวร์ และยุบวงอย่างเป็นทางการต่อไป
รายชื่อเพลง.
<templatestyles src="Col-begin/styles.css"/>
<templatestyles src="Col-begin/styles.css"/>